19-vuotias Leone Caetani Egyptissä 1888.
**Leone Caetani** (12. syyskuuta, 1869 Rooma – 25. joulukuuta 1935 Vancouver), viidestoista Sermonetan herttua ja viides Teanon prinssi, oli italialainen historioitsija, islamologi ja poliitikko, joka tunnetaan etenkin varhaista islamia koskevista tutkimuksista.

Elämä
-----

Leone Caetani syntyi Caetanin aatelisperheeseen. Hänen isänsä Onorato Caetani oli toiminut Italian ulkoministerinä, mutta suvussa oli myös paaveja (Gelasius II, k. 1119 ja Bonifatius VIII, 1235-1303). Caetanon kiinnostus Egyptiin johti hänet jäseneksi egyptiläisen Osiris-jumalan mukaan nimettyyn vapaamuurarijärjestöön. Vuosina 1909–1013 Caetani oli liberaalis-demokraattisen puolueen kansanedustaja. Vuonna 1927 Caetani muutti Brittiläiseen Kolumbiaan Kanadaan, koska solmi toisen avioliittonsa, jota ei voinut Italian lakien takia tehdä Italiassa. Caetani oli myös radikaali sosialisti ja Italiassa valtaan vuonna 1922 oli noussut Benito Mussolini. Caetanin toisesta avioliitosta syntynyt tytär Sveva Caetani oli tunnettu kanadalainen taiteilija. Caetani menetti pääosan omaisuudestaan vuoden 1929 pörssiromahduksessa. Kun Caetani päätti jättää kotimaansa, hän perusti "Islamin tutkimuksen Caetani-säätiön" vuonna 1924 ja lahjoitti sille kirjastonsa.

Tutkimustyö
-----------

Caetani kokosi vuosi vuodelta ja tapahtuma tapahtumalta keskiajan arabihistorioitsijoiden kuvaukset islamin varhaisvaiheista vuoteen 665 asti eli Muawijan aikaan. Caetani oli itseoppinut itämaisissa kielissä, mutta jo hänen laajan10-osaisen teoksensa *Annali dell' Islam* (1905–1926) ensimmäinen osa herätti ihailua orientalistien keskuudessa. Caetani päätyi käsitykseen, ettei juuri mitään voitu tietää Muhammedista tämän aineiston pohjalta. Hän kuitenkin ajatteli, että kriittisen analyysin avulla siitä olisi vielä löydettävissä totuuden jyviä. Caetani katsoi, että Koraani ei suoraan sisältänyt Muhammedin tekstiä, ja että kirjan kokoaminen ensin Abu Bakrin ja sitten Uthmanin alaisuudessa oli pelkkä myytti. Caetani myös uskoi islamin syntyneen vasta paimentolaisvalloitusten jälkeen eikä sitä ennen. Valloituksia ei olisi saanut aikaa islam vaan ilmastonmuutos Arabiassa. Teoria sai 1920-luvulla kannattajia Neuvostoliitossa.

Teokset
-------

Caetani julkaisi tutkimuksensa 10-osaisen teoksessa *Annali dell' Islam* (1905–1926). Toinen laaja julkaisu oli kolme nidettä käsittävä *Studi di storia orientale* (1911-1914).

Jälkimaine
----------

Leone Caetanin mukaan on nimetty koulu Cisterna di Latinassa, Latiumissa, alueella, joka on ollut Caetanin suvun läänityksiä. Caetani tunnetaan edelleen Italian maineikkaimpiin kuuluvana islamin tutkijana.

Katso myös
----------

* Caetani

Lähteet
-------

* Bousquet, G.H.: *Some critical and sociological remarks on the Arab conquest and the theories proposed on this. Teoksessa: The Expansion of the Early Islamic State (toim. Fred M. Donner)*, s. 15–22. Ashgate Variorum, 2008 (1956). ISBN 978-0-86078-722-8.
* Caetani, Leone: *Studi di storia orientale. Volume 01*. Milano: Ulrico Hoepli, 1911. (italiaksi)
* Caetani, Leone: *Uthman and the Recension of the Koran. Teoksessa: Ibn Warraq (toim.) The Origins of the Koran. Classic Essays on Islam's Holy Book*, s. 67–75. Prometheus Books, 1915/1998.
* Giorgio Levi Della Vida: *Caetani, Leone*. Enciclopedia Italiana, 1930. Teoksen verkkoversio.
* Ibn Warraq: *"Studies on Muhammad and the rise of islam. A critical survey". Teoksessa: The Quest for the Historical Muhammad (toim. Ibn Warraq)*, s. 15–88. Prometheus Books, 2000. ISBN 978-1-57392-787-1. Teoksen verkkoversio.
* Kemper, Michael: The Soviet Discourse on the Origin and Class Character of Islam 1923-1933.  *Die Welt des Islams, 49, s. 1–48*, 2009. doi:10.1163/157006008X364677. Artikkelin verkkoversio.

### Viitteet

1. ↑  Della Vida, 1930
2. ↑  Ibn Warraq, 2000, 46
3. ↑  Caetani, 1915, s. 67
4. ↑  Bousquet 2008, s. 16, 25
5. ↑  Kemper, 2009
6. ↑  Caetani 1911

Aiheesta muualla
----------------

* Leone Caetani *Open Library*.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: it